Grecia a fost afectată de 3.543 de incendii de vegetaţie între 1 ianuarie şi 1 mai. Este o creştere cu 22% faţă de cele 2.907 incendii de anul trecut, potrivit Serviciului de Pompieri. Țara se pregăteşte pentru un sezon foarte dificil, transmite News.ro.
Ceea ce provoacă în mod special îngrijorare este că „unele dintre aceste incendii au prezentat caracteristici asemănătoare incendiilor la care ne-am aştepta în timpul verii”, a declarat Theodore Giannaros, expert la Observatorul Naţional din Atena (NOA), pentru agenţia de presă Atena-Macedonia, citată de ekathimerini.com.
Grecia a înregistrat un incendiu inclusiv la o altitudine mare, în munți
„Suntem foarte alarmaţi şi de faptul că am avut un incendiu la o altitudine foarte mare în Munţii Pierian, care ar fi trebuit să fie acoperit de zăpadă, ceea ce ar fi împiedicat declanşarea unui astfel de incendiu”, a adăugat el.
De asemenea, un alt oficial NOA, Kostas Lagouvardos, a adăugat că precipitaţiile scăzute din ultimele luni accentuează temerile.
Observatorul European al Secetei a emis deja un avertisment pentru Grecia, notează sursa citată.